text: Dømt for dyremishandling 
  17 august 2015 kl. 16.19
  Landmand fra Hejnsvig har i retten i Kolding fået seks måneders fængsel for dyremishandling
  Retten i Kolding fastslår, at 58-årig ikke må have med dyr at gøre. Det skyldes en ny dom for dyremishandling.
  Sygeligt afmagrede heste, svin i stalde med et tykt lag gødning på gulvet samt ponyer i mørke rum uden vand og foder har været virkeligheden på en 58-årig mands to gårde i Grindsted og Hejnsvig.
  Mandag er manden blevet idømt fængsel i seks måneder for dyremishandling.
  Samtidig har Retten i Kolding frakendt ham retten til fremover at eje, passe, bruge eller slagte dyr. Frakendelsen er for bestandigt.
  Som led i afgørelsen mister han i øvrigt en række dyr. Heste, høns, gæs og andre dyr konfiskeres.
  Da myndighederne dukkede op på ejendommen i Hejnsvig, var 16 heste og seks grise uden mad, vand og lys, fremgår det af anklageskriftet.
  Han var også tiltalt for 11. februar sidste år at have lukket 10 heste og en ged ud af deres indhegning, selv om politiet sammen med en dyrlæge havde besluttet, at de skulle aflives og derfor blive i indhegningen.
  Det er ikke første gang, manden dømmes for dyremishandling. I december 2013 blev han frakendt retten til personligt at eje, bruge og passe dyr, men alligevel blev han et år senere grebet i at passe nogle kreaturer.
  